IEROBEŽOTA PIEEJAMĪBA
NAV KLASIFICĒTS
1

2


IEROBEŽOTA PIEEJAMĪBA
NAV KLASIFICĒTS

[bookmark: _Hlk78456938]Deklasifikācijas datums: 14.10.2026.
Deklasifikācijas pamatojums: Ierobežotas pieejamības statuss turpmāk nav saglabājams saskaņā ar Informācijas atklātības likuma 5. panta ceturto daļu

Informatīvais ziņojums
par Administratīvās apgabaltiesas sprieduma izpildi


Problēmas formulējums un detalizēts izklāsts
[bookmark: _Hlk85207847][bookmark: _Hlk87956668]1. Ar Administratīvās apgabaltiesas 2021. gada 3. februāra spriedumu administratīvajā lietā Nr. A420206716, stājies spēkā 2021. gada 4. martā (turpmāk – 2021. gada 3. februāra spriedums):
– Valsts zemes dienestam (turpmāk – Dienests) uzlikts pienākums viena mēneša laikā no šī sprieduma spēkā stāšanās dienas pārrēķināt pieteicējai SIA "LatRosTrans" piederošo 37 inženierbūvju[footnoteRef:2] kadastrālo vērtību par 2012., 2013., 2014. un 2015. gadu[footnoteRef:3], aprēķinā piemērojot samazinošo būves fiziskā stāvokļa korekcijas koeficientu 0,1; [2:  Inženierbūves ar kadastra apzīmējumiem 05000160602001, 05000160602002, 05000160602003, 40460150064004, 40460150064005, 40460230002001, 40760080288001, 40760080288004, 46520020031003, 46520020031006, 46900050083002, 54920050156001, 54920050156004, 32700110075005, 32700110075008, 32700110075009, 56800060007002, 56800060007005, 56800060007006, 44840080086001, 44840080086006, 44840080086007, 44900060074002, 44900060074005, 44900060074006, 27000300128002, 27000300128005, 98740100092003, 98740100092004, 62580040056003, 62580040056008, 88420070117001, 88420070117004, 90480070010019, 90480070010022, 90940030075003 un 90940030075007.]  [3:  Dienestam ar 2021. gada 3. februāra spriedumu nav uzlikts pienākums veikt 37 inženierbūvju kadastrālās vērtības aprēķinu par 2015. gadu, taču, izvērtējot sprieduma nolemjošo daļu kopsakarā ar pašvaldībām uzlikto pienākumu, sprieduma 31. punktu un administratīvās lietas būtību, spriedumā ir konstatējama acīmredzama pārrakstīšanās kļūda, proti, tiesai bija jāuzliek pienākums aprēķināt 37 inženierbūvju kadastrālo vērtību arī par 2015. gadu (proti, par 2015. gada laika periodu līdz inženierbūvju datu aktualizācijai (37 inženierbūvju nolietojuma datu aktualizācija 2015. gada dažādos datumos tika veikta atbilstoši SIA "LatRosTrans" ierosinājumiem).] 

– Kandavas novada, Talsu novada, Ventspils novada, Ventspils pilsētas, Viesītes novada un Auces novada pašvaldībām uzlikts pienākums pārrēķināt nekustamā īpašuma nodokli par 2013., 2014. un 2015. gadu, ņemot vērā Dienesta aprēķināto SIA "LatRosTrans" piederošo 37 inženierbūvju kadastrālo vērtību.

2. Lietas būtība un normatīvais regulējums
2.1. Līdz Ministru kabineta 2012. gada 10. janvāra noteikumu Nr. 48 "Būvju kadastrālās uzmērīšanas noteikumi" (turpmāk – Ministru kabineta noteikumi Nr. 48) spēkā stāšanās brīdim – 2012. gada 26. janvārim bija spēkā Ministru kabineta 2007. gada 20. marta noteikumi Nr. 182 "Noteikumi par nekustamā īpašuma objekta noteikšanu" (turpmāk – Ministru kabineta noteikumi Nr. 182), kuru 384. punkts sākotnējā redakcijā noteica, ka, "ja inženierbūves fiziskais stāvoklis aprēķināts lielāks par 90 %, pieņem, ka inženierbūves fiziskais stāvoklis ir 90 %". 2010. gada 1. martā stājās spēkā Ministru kabineta 2010. gada 23. februāra noteikumi Nr. 190 "Grozījumi Ministru kabineta 2007. gada 20. marta noteikumos Nr. 182 "Noteikumi par nekustamā īpašuma objekta noteikšanu"", ar kuriem Ministru kabineta noteikumu Nr. 182 384. punkts tika izteikts šādā redakcijā: "ja inženierbūves fiziskais stāvoklis aprēķināts lielāks par 70 %, pieņem, ka inženierbūves fiziskais stāvoklis ir 70 %". Savukārt Ministru kabineta noteikumu Nr. 48 111. punkts paredz, ka, "ja inženierbūves nolietojuma procents aprēķināts lielāks par 80 %, pieņem, ka inženierbūves nolietojuma procents ir 80 %". Tādējādi Ministru kabineta noteikumos dažādos laikos ir bijis noteikts atšķirīgs inženierbūves pieņemtā nolietojuma (jeb fiziskā stāvokļa) procents, no 2007. gada 1. maija – 90 %, no 2010. gada 1. marta – 70 %, no 2012. gada 26. janvāra – 80 %. Normatīvajā aktā nebija noteikts pienākums Dienestam pieņemtā nolietojuma izmaiņu gadījumos aktualizēt Nekustamā īpašuma valsts kadastra informācijas sistēmā (turpmāk – Kadastra informācijas sistēma) reģistrētos datus par inženierbūvju nolietojumu, tādējādi, ja Kadastra informācijas sistēmā bija reģistrēts inženierbūves nolietojuma noteikšanas brīdī inženierbūvei aprēķinātais nolietojuma procents vai Ministru kabineta noteikumos noteiktais pieņemtais nolietojuma procents, tad tas netika aktualizēts atbilstoši izmaiņām normatīvajā aktā līdz brīdim, kad kadastra subjekts (inženierbūves īpašnieks vai tiesiskais valdītājs) ierosināja šādu datu aktualizāciju.
Administratīvajās lietās Nr. A420206716 un Nr. A420264915[footnoteRef:4] tika izskatīts jautājums par to, vai Dienestam pēc Ministru kabineta noteikumu Nr. 48 spēkā stāšanās pašam pēc savas iniciatīvas bija jāveic 37 inženierbūvju nolietojuma datu aktualizācija no 70 % uz 80 % jeb šo 37 inženierbūvju nolietojuma aktualizācijas ierosināšana ir kadastra subjekta pienākums. [4:  Sākotnēji bija ierosinātas divas atsevišķas administratīvās lietas, pēc Augstākās tiesas Senāta spriedumu spēkā stāšanās (skat. tālāk tekstā) ar Administratīvās apgabaltiesas 2020. gada 11. septembra lēmumu administratīvās lietas Nr. A420206716 un Nr. A420264915 apvienotas vienā administratīvajā lietā, piešķirot lietai numuru A420206716.] 

2.2. Saistībā ar administratīvajās lietās Nr. A420206716 un Nr. A420264915 izskatāmo jautājumu ir pieņemti šādi tiesu nolēmumi:
2.2.1. Administratīvās rajona tiesas 2016. gada 1. novembra spriedums administratīvajā lietā Nr. A420206716 – pieteikums noraidīts, atbalstīta Dienesta veiktā normatīvo aktu interpretācija (skat. šī informatīvā ziņojuma sadaļas "Problēmas formulējums un detalizēts izklāsts" 2.3. apakšpunktu);
2.2.2. Administratīvās apgabaltiesas 2017. gada 9. novembra spriedums administratīvajā lietā Nr. A420206716 – pieteikums noraidīts, atbalstīta Dienesta veiktā normatīvo aktu interpretācija;
2.2.3. Administratīvās apgabaltiesas 2017. gada 7. aprīļa spriedums administratīvajā lietā Nr. A420264915 – pieteikums noraidīts, atbalstīta Dienesta veiktā normatīvo aktu interpretācija;
2.2.4 Augstākās tiesas Senāta Administratīvo lietu departamenta (turpmāk – Senāts) 2020. gada 30. aprīļa spriedums administratīvajā lietā Nr. A420206716 – Administratīvās apgabaltiesas 2017. gada 9. novembra spriedums atcelts un lieta nodota jaunai izskatīšanai;
2.2.5. Senāta 2020. gada 30. aprīļa spriedums administratīvajā lietā Nr. A420264915 – Administratīvās apgabaltiesas 2017. gada 7. aprīļa spriedums atcelts un lieta nodota jaunai izskatīšanai;
2.2.6. 2021. gada 3. februāra spriedums – pieteikums apmierināts pilnībā, informācija par sprieduma rezolutīvo daļu norādītā šī informatīvā ziņojuma sadaļas "Problēmas formulējums un detalizēts izklāsts" 1. punktā.
2.3. Administratīvo lietu izskatīšanas ietvaros Dienests savu pozīciju, ka inženierbūvju nolietojuma aktualizācijas ierosināšana ir kadastra subjekta pienākums, pamatoja ar to, ka normatīvie akti neparedz Dienestam iniciatīvu uzsākt kadastra datu aktualizāciju ne pēc 2012. gada 26. janvāra, kad stājās spēkā Ministru kabineta noteikumi Nr. 48, ne arī pirms šo noteikumu spēkā stāšanās. Tāpat Dienests tiesai norādīja, ka saskaņā ar Ministru kabineta noteikumu Nr. 48 3. punktu būves kadastrālo uzmērīšanu uzsāk, pamatojoties uz Nekustamā īpašuma valsts kadastra likuma 24. pantā minētās personas iesniegumu un tam pievienotajiem dokumentiem, kas noteikti normatīvajā aktā par kadastra objekta reģistrāciju un kadastra datu aktualizāciju, un inženierbūves nolietojuma noteikšana ir viena no kadastrālās uzmērīšanas darbībām, kuru Dienests saskaņā ar Ministru kabineta noteikumu Nr. 48 132.2. apakšpunktu, pamatojoties uz inženierbūves īpašnieka vai tiesiskā valdītāja iesniegumu, veic bez apsekošanas apvidū (šādā gadījumā par apsekošanas gadskaitli pieņem aktualizācijas gadu), ja nav mainīti inženierbūvi raksturojošie dati. Papildus Dienests norādīja, ka kadastra objekta kadastrālo vērtību par noteiktu vēsturisku laika periodu (vēsturiskā kadastrālā vērtība) Dienests aprēķina Ministru kabineta 2006. gada 18. aprīļa noteikumu Nr. 305 "Kadastrālās vērtēšanas noteikumi" 139. punktā minētajā gadījumā, kā arī tad, ja saskaņā ar Nekustamā īpašuma valsts kadastra likuma 93. pantu Kadastra informācijas sistēmā reģistrētajos datos tiek konstatēta un labota kļūda (kas izpaudusies kā kadastra datu neatbilstība dokumentiem, uz kuru pamata kadastra dati reģistrēti vai aktualizēti), kas ietekmē kadastra objekta kadastrālo vērtību. Tā kā konkrētajā gadījumā netika konstatēta kļūda Kadastra informācijas sistēmā reģistrētajos 37 inženierbūvju datos un nebija konstatējams arī neviens no Ministru kabineta 2006. gada 18. aprīļa noteikumu Nr. 305 "Kadastrālās vērtēšanas noteikumi"[footnoteRef:5] 139. punktā minētajiem gadījumiem, Dienests SIA "LatRosTrans" pirms administratīvo lietu ierosināšanas tiesā bija sniedzis skaidrojumu, kurā norādīja, ka Dienestam nav tiesiska pamata aprēķināt 37 inženierbūvju kadastrālās vērtības par laika periodu no 2012. gada 26. janvāra līdz brīdim, kad tika veikta Kadastra informācijas sistēmā reģistrēto datu aktualizācija (tā tika veikta 2015. gada dažādos datumos atbilstoši SIA "LatRosTrans" ierosinājumam). [5:  Bija spēkā administratīvās lietas izskatīšanas laikā (zaudēja spēku 2020. gada 21. februārī). Līdzīgs regulējums ir iekļauts Ministru kabineta 2020. gada 18. februāra noteikumu Nr. 103 "Kadastrālās vērtēšanas noteikumi" 13. punktā.] 

2.4. Senāts 2020. gada 30. aprīļa spriedumos lietā Nr. A420206716 un Nr. A420264915 Dienesta argumentācijai nepiekrita un atzina, ka:
2.4.1. Ministru kabineta noteikumu Nr. 48 kontekstā ir nošķiramas divas vērtības, kas attiecas uz inženierbūves nolietojumu – aprēķinātais inženierbūves nolietojuma procents un pieņemtais inženierbūves nolietojuma procents;
2.4.2. Būves nolietojuma procenta aprēķinā izmantojamie elementi ir tādi, kas patiesi raksturo konkrēto objektu, proti, būves tips un lietošanas ilgums, kas savukārt ietver ziņas par laiku, kad būve pieņemta ekspluatācijā, kad veikta būves rekonstrukcija vai renovācija. Šādas ziņas par būvi parasti vislabāk ir zināmas objekta īpašniekam vai tiesiskajam valdītājam. Tādēļ ir loģiski pamatots tiesību normās noteiktais kadastra subjekta pienākums šādu datu izmaiņu gadījumā ierosināt kadastra datu aktualizāciju;
2.4.3. Savukārt tiesību normās noteiktais pieņēmums par nolietojuma procentu (Ministru kabineta noteikumu Nr. 48 111. punkts un Ministru kabineta noteikumu Nr. 182 384. punkts) pēc būtības ir vienīgi fikcija, kas atkarīga no likumdevēja gribas un ieskata par to, kur novelkama robeža, pēc kuras aprēķinātā reālā nolietojuma pakāpe vairs netiek ņemta vērā. Pieņemtā nolietojuma procenta izmaiņas var nebūt saistītas ar objekta faktiskām izmaiņām dabā vai ar objekta tiesiskā statusa izmaiņām. Turklāt no tiesību normām neizriet jebkādi nosacījumi, kas nekustamā īpašuma objekta īpašniekiem vai tiesiskajiem valdītājiem varētu ļaut secināt, vai, kādos gadījumos un cik bieži pieņēmums par būves nolietojuma procentu varētu mainīties.
Ievērojot minēto, tiesību normās ietvertais pieņēmums par nolietojuma procentu nevar tikt uzskatīts par kadastra objektu raksturojošiem datiem. Attiecīgi uz tā izmaiņām nevar attiecināt tādas pašas tiesiskās sekas, kādas attiecas uz objektu raksturojošo datu izmaiņām, proti, kadastra subjekta pienākumu ierosināt kadastra datu aktualizēšanu;
2.4.4. Tā kā pieņemtajam nolietojuma procentam ir būtiska nozīme kadastrālās vērtības aprēķinā, kadastra dati konkrētajā gadījumā vispār būtu aktualizējami un izmaiņas ņemamas vērā kadastrālās vērtības aprēķinā. Taču, izvērtējot to, kam ir pienākums šādu izmaiņu gadījumā uzsākt kadastra datu aktualizēšanas procesu, konstatējama likuma plānam pretēja nepilnība (nav tiesību normas, kas tieši regulētu kadastra datu aktualizēšanu un kadastrālās vērtības pārrēķināšanu gadījumā, kad mainās tiesību normā noteiktais inženierbūves nolietojuma procents). Līdz ar to uz šādu gadījumu pēc analoģijas attiecināms regulējums par kadastrālo vērtību bāzes izmaiņām un Dienesta rīcību šo izmaiņu gadījumā. No minētā regulējuma izriet, ka Dienests kadastrālo vērtību bāzes izmaiņu dēļ (arī tā tiek apstiprināta ar normatīvo aktu, proti, Ministru kabineta noteikumiem) atbilstoši Nekustamā īpašuma valsts kadastra likuma 73. panta pirmajai daļai katra kalendārā gada 1. janvārī veic visu Kadastra informācijas sistēmā reģistrēto kadastra objektu kadastrālo vērtību pārrēķinu.
Senāta ieskatā, no šī regulējuma izriet, ka Dienestam arī gadījumā, ja ar normatīvo aktu (Ministru kabineta noteikumiem) tiek mainīts pieņēmums par būves nolietojuma procentu, ir pienākums pašam pēc savas iniciatīvas Kadastra informācijas sistēmā aktualizēt būves datus un attiecīgi, veikt kadastrālās vērtības pārrēķinu;
2.4.5. Ar Senāta spriedumiem tika mainīts pamatprincips, ka valsts bez nekustamā īpašuma īpašnieka ierosinājuma var veikt izmaiņas nekustamā īpašuma kadastra datos, kā rezultātā mainās kadastrālā vērtība, neskatoties uz to, ka šāda tiesība nav tieši noteikta normatīvajos aktos.
2.5. 2021. gada 3. februāra spriedums ir pamatots ar Senāta atziņām.
2.6. Dienests pēc 2021. gada 3. februāra sprieduma saņemšanas izvērtēja tā pārsūdzības lietderību, un secināja, ka tas nav pārsūdzams šādu apsvērumu dēļ:
2.6.1. no Senāta secinājumiem izriet, ka konkrētajā gadījumā nav apspriežams jautājums par 37 inženierbūvju datu aktualizāciju, kuru ierosina kadastra subjekts, jo izskatāmais jautājums ir par ar normatīvajiem aktiem noteikto inženierbūvju pieņemto (maksimālo) nolietojumu. Līdz ar to, tā kā tiesību normās ietvertais pieņēmums par nolietojuma procentu nevar tikt uzskatīts par kadastra objektu raksturojošiem datiem, Dienesta argumentācija, ka tikai un vienīgi kadastra subjekts (SIA "LatRosTrans") pēc Ministru kabineta noteikumu Nr. 48 spēkā stāšanās bija tiesīgs ierosināt inženierbūvju datu aktualizāciju, vairs nebija pielietojama;
2.6.2. saskaņā ar Administratīvā procesa likuma 350. panta pirmo daļu tiesību normu interpretācija (tulkojums), kas izteikta kasācijas instances tiesas spriedumā, ir obligāta tiesai, kura šo lietu izskata no jauna. Ievērojot minēto, Administratīvajai apgabaltiesai, sagatavojot 2021. gada 3. februāra spriedumu, obligāti bija jāvadās no Senāta sniegtās tiesību normu interpretācijas;
2.6.3. saskaņā ar Administratīvā procesa likuma 325. pantu apelācijas instances tiesas spriedumu administratīvā procesa dalībnieks var pārsūdzēt kasācijas kārtībā, ja tiesa pārkāpusi materiālo vai procesuālo tiesību normas vai, izskatot lietu, pārsniegusi savas kompetences robežas un šis pārkāpums novedis vai varēja novest pie lietas nepareizas izspriešanas. Tā kā Senāts savos spriedumos ir norādījis ne tikai konkrētajā gadījumā piemērojamās tiesību normas, bet arī sniedzis šo normu interpretāciju, Dienests nesaskatīja pamatu izteikt iebildumus pret 2021. gada 3. februāra spriedumu, proti, nebija konstatējams, ka tiesa, sagatavojot šo spriedumu, būtu pārkāpusi materiālo vai procesuālo tiesību normas vai, izskatot lietu, pārsniegusi savas kompetences robežas. Turklāt jāņem vērā, ka kasācijas kārtībā vairs nevar tikt apspriests jautājums, ko vienu reizi jau ir izlēmis Senāts šajā pašā lietā;
2.6.4. administratīvajā lietā izskatāmajam jautājumam, Dienesta ieskatā, nebija nozīmes judikatūras veidošanā, jo lietas būtības pamatā ir vienreizējs gadījums, kas saistīts ar grozījumiem Dienesta kompetenci noteicošajos normatīvajos aktos.

3. 2021. gada 3. februāra sprieduma izpilde un Senāta atziņu ietekme uz citu inženierbūvju datu aktualizāciju
3.1. Dienests ir izpildījis 2021. gada 3. februāra spriedumu un par 37 inženierbūvēm aprēķinātajām vēsturiskajām kadastrālajām vērtībām pašvaldībām, kā arī SIA "LatRosTrans" paziņoja 2021. gada 17. martā.
3.2. Pēc Tieslietu ministrijas rīcībā esošās informācijas SIA "LatRosTrans" pēc tam, kad Dienests izpildīja ar 2021. gada 3. februāra spriedumu Dienestam uzlikto pienākumu, ir vērsusies vairākās pašvaldībās ar lūgumu papildus pārmaksātā nekustamā īpašuma nodokļa atmaksai veikt arī likuma "Par nodokļiem un nodevām" 28. panta otrajā daļā paredzēto nokavējuma naudas atmaksu. Atbilstoši Finanšu ministrijas sniegtajai informācijai konkrētajā gadījumā ir jāpiemēro likuma "Par nodokļiem un nodevām" 28. panta pirmā daļa, kurā noteikta nepareizi piedzīto maksājumu summu atmaksas kārtība un atmaksājamās summas palielināšanas kārtība[footnoteRef:6]. [6:  Likuma "Par nodokļiem un nodevām" 28. panta pirmā daļa nosaka: Nodokļu administrācijas nepareizi piedzīto maksājumu summas atmaksā nodokļu maksātājam 15 dienu laikā no dienas, kad stājies spēkā nodokļu administrācijas lēmums vai tiesas nolēmums par nepareizi piedzītu maksājumu. Atmaksājamās summas palielina par pusi no šā likuma 29. panta otrajā daļā noteiktās nokavējuma naudas, sākot ar dienu, kad budžetā saņemts nepareizi piedzītais maksājums, līdz dienai, kad stājies spēkā nodokļu administrācijas lēmums vai tiesas nolēmums par nepareizi piedzītu maksājumu. Ja nepareizi piedzītā maksājumu summa nav atmaksāta 15 dienu laikā no nodokļu administrācijas lēmuma vai tiesas nolēmuma spēkā stāšanās dienas, to par laika periodu no 16. dienas palielina par šā likuma 29. panta otrajā daļā noteikto nokavējuma naudu, aprēķinot to no nepareizi piedzītās maksājumu summas. Nepareizi piedzītās maksājumu summas tiek izmaksātas no tā budžeta līdzekļiem, kurā šīs summas ieskaitītas.] 

3.3. Vides aizsardzības un reģionālās attīstības ministrija šobrīd apkopo informāciju par atmaksājamās summas palielinājumu, lai sagatavotu izskatīšanai Ministru kabinetā rīkojuma projektu par apropriācijas pārdali un finanšu līdzekļu piešķiršanu no valsts budžeta programmas "Līdzekļi neparedzētiem gadījumiem" pašvaldībām atmaksājamās summas palielinājuma atmaksai SIA "LatRosTrans".
3.4. Kaut gan 2021. gada 3. februāra spriedums attiecas tikai uz SIA "LatRosTrans" piederošajām 37 inženierbūvēm, Dienests secināja, ka Senāta spriedumos iekļautās atziņas pēc būtības norāda uz to, ka Dienesta pienākums veikt izmaiņas Kadastra informācijas sistēmā reģistrētajos nolietojuma datos sakarā ar Ministru kabineta noteikumu Nr. 48 spēkā stāšanos attiecas uz visām inženierbūvēm, kurām Kadastra informācijas sistēmā reģistrēts "pieņemtais" nolietojums 70 %.
Līdz ar to Dienests izvērtēja Kadastra informācijas sistēmā reģistrētos datus un konstatēja, ka Kadastra informācijas sistēmā bez SIA "LatRosTrans" piederošajām 37 inženierbūvēm ir reģistrētas vēl 558 inženierbūves, kurām no 2010. gada 1. marta līdz 2012. gada 25. janvārim (laika periodā, kad inženierbūvju "pieņemtais" nolietojums normatīvajos aktos bija noteikts 70 %) veikta apsekošana un kurām Kadastra informācijas sistēmā reģistrēts nolietojums 70 %, taču atbilstoši reģistrētajiem inženierbūvju datiem Dienestam atbilstoši Ministru kabineta noteikumu Nr. 48 111. punktam, iespējams, būtu tiesisks pamats tām reģistrēt nolietojumu tādā apjomā, kāds kadastrālās uzmērīšanas brīdī tiktu reģistrēts, ja "pieņemtais" nolietojums būtu 80 %, nevis 70 %. Tāpat Kadastra informācijas sistēmā ir reģistrētas 352 inženierbūves, kurām nolietojuma datu aktualizācija (apsekošana) veikta līdz 2012. gada 25. janvārim un kurām Kadastra informācijas sistēmā ir reģistrēts nolietojums, kas ir lielāks par 80 %.
3.5. Pēc informācijas izvērtēšanas attiecībā uz 558 inženierbūvēm 517 inženierbūvēm līdz 2021. gada 31. maijam ir veikta Kadastra informācijas sistēmā reģistrēto datu aktualizācija, reģistrējot tām nolietojumu lielāku par 70 % (80 % apmērā (kā maksimālo iespējamo nolietojumu) vai tām, kurām aprēķinātais nolietojums nesasniedza 80 % – aprēķināto nolietojumu). 20 inženierbūvēm pēc datu pārbaudīšanas tika konstatēts, ka būves kadastrālās uzmērīšanas brīdī aprēķinātais nolietojums netika samazināts – tas tika aprēķināts precīzi 70 %. 12 inženierbūvēm tika konstatēts, ka pietrūkst informācija par būves ekspluatācijā uzsākšanas vai ekspluatācijā pieņemšanas gadu un nepieciešams lūgt papildus informāciju pašvaldības būvvaldei. Astoņām inženierbūvēm tika konstatēta nepieciešamība labot datus no dokumentiem, kā rezultātā nolietojums samazinājās no 70 % uz mazāku (sešām no šīm inženierbūvēm rezultātā mainījās arī kadastrāla vērtība, par ko atbilstoši Nekustamā īpašuma valsts kadastra likuma 95. pantam tika paziņots pašvaldībām un kadastra subjektiem). Viena inženierbūve no Kadastra informācijas sistēmas dzēsta sakarā ar divu būvju apvienošanu pasūtījuma izpildes laikā.
Datu aktualizācijas rezultātā kadastrālā vērtība ir samazinājusies 517 inženierbūvēm. Datu aktualizācijas rezultātā aprēķinātā kadastrālā vērtība nekustamā īpašuma nodokļa administrēšanas vajadzībām būs piemērojama no 2022. gada. Šobrīd vēsturiskās kadastrālās vērtības šīm inženierbūvēm par 2021., 2020., 2019. un 2018. gadu nav pārrēķinātas. Gadījumā, ja vēsturiskās kadastrālās vērtības tiktu pārrēķinātas, zemāk tabulā ir kadastra datu analīze un aplēses par nodokļu saistībām, pieņemot, ka visi objekti ir ar nekustamā īpašuma nodokli apliekami objekti un šiem objektiem nav piemērotas nodokļu atlaides. Atmaksājamās summas palielinājums aprēķināts, pieņemot, ka visi nodokļu maksājumi ir veikti noteiktajā termiņā un kārtējā gada 1. ceturksnī. Iespējami faktiskās nodokļu maksājumu summas un atmaksājamās summas palielinājums būs mazāks.

	
	Īpašnieks
	Īpašumu skaits
	Maksimālā nepareizi piedzītā maksājuma summa 2018.-2021. gados kopā,
EUR 
	Maksimālais atmaksājamās summas
palielinājums 2018.- 2021. gados kopā, EUR

	1.
	Juridiskā persona, komersants
	361
	-1 728 266,94
	-236 556,54

	2.
	Fiziskā persona
	9
	-643,62
	-88,10

	3.
	Biedrības
	6
	-182,22
	-24,94

	4.
	Pašvaldība
	58
	-13 213,02
	-1 808,53

	5.
	Valsts iestāde
	83
	-34 202,58
	-4 681,48

	
	Kopā
	517
	-1 776 508,38
	-243 159,58



3.6. Savukārt Kadastra informācijas sistēmā reģistrētajām 352 inženierbūvēm, kurām nolietojuma datu aktualizācija (apsekošana) veikta līdz 2012. gada 25. janvārim un kurām Kadastra informācijas sistēmā ir reģistrēts nolietojums, kas ir lielāks par 80 %, kadastra datu aktualizācija šobrīd nav veikta, jo kadastra datu aktualizācijas rezultātā kadastrālā vērtība, iespējams, varētu palielināties, kas attiecīgi varētu radīt nelabvēlīgas sekas kadastra subjektam un šādā kontekstā Senāts konkrētajā administratīvajā lietā nav vērtējis faktiskos un tiesiskos apstākļus.

Problēmas risinājuma varianti

1. Par 517 inženierbūvēm, kurām no 2010. gada 1. marta līdz 2012. gada 25. janvārim (laika periodā, kad inženierbūvju "pieņemtais" nolietojums normatīvajos aktos bija noteikts 70 %) veikta apsekošana un kurām Kadastra informācijas sistēmā bija reģistrēts pieņemtais nolietojums 70 %, veikto datu aktualizāciju.
1.1. Dienests ir aktualizējis nolietojuma datus, reģistrējot nolietojumu 80% atbilstoši šobrīd spēkā esošajam tiesiskajam regulējumam par pieņemto nolietojumu un Senāta veiktajai tiesību normu piemērošanai vai arī atbilstoši būves kadastrālas uzmērīšanas brīdī noteiktajam nolietojumam (ja tas bija zemāks par 80 %). Dienestam kā valsts pārvaldes iestādei bija jāņem vērā Senāta noteiktā tiesu prakse un turpmāk tiesību normu piemērošana jāveic atbilstoši tiesu praksē noteiktajam.
[bookmark: _Hlk85121713]1.2. Dienests plāno informēt kadastra subjektus par veikto datu aktualizāciju pēc šī informatīvā ziņojuma izskatīšanas Ministru kabinetā, jo ir mainījusies tiesību normu piemērošana tiesu prakses rezultātā, kas ietekmē viņu tiesības. Šobrīd kadastra subjektiem ir iespējas uzzināt par kadastra datiem un kadastrālo vērtību, izmantojot Dienesta sniegtos pakalpojumus, to skaitā bezmaksas pakalpojumus. Par prognozēto kadastrālo vērtību 2022. gadam informācija ir pieejama arī pašvaldībām. Nav plānots kadastra subjektus plašāk informēt par tiesībām sniegt apstrīdēšanas iesniegumus, lūdzot atjaunot procesuālos termiņus, jo nav pamata uzskatīt, ka kadastra subjektiem varētu būt pierādāmi attaisnojoši iemesli termiņa nokavējumam pēc tik ilgstoša perioda. Šāda informēšana nebūtu lietderīga un varētu maldināt kadastra subjektu par to, ka Dienesta ieskatā šādi lūgumi varētu tikt apmierināti.
1.3. Attiecībā uz vēsturisko kadastrālo vērtību pārrēķināšanu par 2021., 2020., 2019. un 2018. gadu vai vēl iepriekšējiem gadiem, lai pašvaldības atbilstoši likuma "Par nodokļiem un nodevām" 16. panta pirmās daļas 8. punktam[footnoteRef:7] atmaksātu nepareizi piedzīto maksājumu summu, Dienests nav konstatējis pamatu vēsturisko kadastrālo vērtību pārrēķināšanai 517 inženierbūvēm. [7:  Likuma "Par nodokļiem un nodevām" 16. panta pirmās daļas8. punkts nosaka tiesības nodokļu maksātājiem saņemt nodokļu administrācijas nepareizi piedzīto maksājumu summas šā likuma 28. pantā noteiktajā kārtībā.] 

1.4. Saskaņā ar Ministru kabineta 2020. gada 18. februāra noteikumu Nr. 103 "Kadastrālās vērtēšanas noteikumi" 13. punktā noteikto Dienests pēc pieprasījuma, pamatojoties uz tiesas nolēmumu vai administratīvo aktu (iestādes lēmumu), kas groza vai atceļ atbilstoši Administratīvā procesa likumam iepriekš pieņemto lēmumu, aprēķina vai pārrēķina zemes vienības, būves, telpu grupas un zemes vienības daļas vēsturisko kadastrālo vērtību, kāda tā faktiski bija vai varēja būt noteiktā iepriekšējā perioda datumā, ņemot vērā:
1) normatīvo aktu prasības un kadastrālo vērtību bāzes rādītājus, kādi bija spēkā pieprasījumā norādītajā iepriekšējā perioda datumā;
2) pieprasījumā minētos zemes vienību, būvi, telpu grupu vai zemes vienības daļu raksturojošos datus, kā arī Kadastra informācijas sistēmā reģistrētos datus norādītajā datumā, ciktāl tie nav pretrunā ar pieprasījumā minētajiem datiem.
Dienests vēsturisko kadastrālo vērtību pārrēķina arī tad, ja ir konstatēta tā prettiesiska faktiskā rīcība, pieļaujot kļūdu datu reģistrēšanā, un kadastra dati tiek laboti, labojot Dienesta pieļautu kļūdu.
[bookmark: _Hlk85205172]1.5. Konkrētajos gadījumos attiecībā uz inženierbūvēm, kas nav minētas 2021. gada 3. februāra spriedumā, nav pieņemts tiesas nolēmums un Dienesta faktiskā rīcība nav atzīta par prettiesisku. Uz Dienestu neattiecas 2021. gada 3. februāra spriedumā norādītais likuma "Par nodokļiem un nodevām" 16. panta pirmās daļas 10. punktā noteiktais trīs gadu termiņš pieprasīt pārmaksātās nodokļa summas atmaksāšanu vai novirzīšanu kārtējo nodokļu maksājumu segšanai. Dienesta veiktā faktiskā rīcība ir apstrīdama un pārsūdzama atbilstoši Administratīvā procesa likuma normām. Dienesta faktiskā rīcība nav apstrīdama likuma "Par nodokļiem un nodevām" 16. panta pirmās daļas 10. punktā noteiktajos termiņos. Savukārt gadījumi, kad Dienests pārrēķina kadastrālās vērtības, ir noteikti Ministru kabineta 2020. gada 18. februāra noteikumu Nr. 103 "Kadastrālās vērtēšanas noteikumi" 13. punktā. Likuma "Par nodokļiem un nodevām" 16. panta pirmās daļas 10. punktā noteiktais trīs gadu termiņš pieprasīt pārmaksātās nodokļa summas atmaksāšanu vai novirzīšanu kārtējo nodokļu maksājumu segšanai attiecas uz personas tiesībām vērsties nodokļu administrācijā ar attiecīgu lūgumu. Finanšu ministrija norāda, ka šādos gadījumos tomēr ir piemērojams likuma "Par nodokļiem un nodevām" 16. panta pirmās daļas 8. punkts, nevis 10. punkts. Attiecīgi, kamēr Dienesta rīcība nav atzīta par prettiesisku, Dienestam nav pamats pārrēķināt kadastrālās vērtības.
[bookmark: _Hlk78388930]1.6. Atbilstoši Administratīvā procesa likuma 89. panta otrajai daļai faktiskā rīcība ir arī iestādes bezdarbība, ja iestādei saskaņā ar tiesību normām bija vai ir pienākums izpildīt kādu darbību, kā arī iestādes sniegta izziņa. No Senāta veiktās tiesību normu piemērošanas izriet pienākums Dienestam līdz katra gada 1. janvārim aktualizēt kadastra datus un veikt kadastrālo vērtību pārrēķinu, ja ir mainījies tiesību normā noteiktais inženierbūves nolietojuma procents. 2012. gada 26. janvārī mainījās tiesību normā noteiktais inženierbūves nolietojuma procents no 70 uz 80 %, tātad atbilstoši Senāta veiktajai tiesību normu piemērošanai Dienestam līdz 2013. gada 1. janvārim bija jāveic kadastra datu aktualizācija un kadastrālās vērtības pārrēķins. Tomēr Dienests to konkrētajā termiņā neveica un kadastra subjektiem, kuriem šāda Dienesta rīcība radīja tiesību aizskārumu, bija tiesības šādu rīcību apstrīdēt un pārsūdzēt.
1.7. Administratīvā procesa likuma 91. panta ceturtā daļa nosaka, ka privātpersona iestādes faktisko rīcību var apstrīdēt un pārsūdzēt tāpat kā administratīvo aktu. Administratīvā procesa likuma 79. pants nosaka administratīvā akta apstrīdēšanas termiņu un 188. pants pieteikuma iesniegšanas tiesā termiņu. No minētajām normām konstatējams vispārējs princips, ka gadījumā, ja privātpersonai apstrīdēšanas vai pārsūdzēšanas kārtība nav paziņota, piemērojams viena gada termiņš no uzzināšanas.[footnoteRef:8] Attiecībā uz iestādes bezdarbību tajos gadījumos, kad iestādei kādas darbības būtu jāveic pēc savas iniciatīvas, šādos gadījumos privātpersona, kuras subjektīvās tiesības iestādes bezdarbība skar, varētu par attiecīgo faktisko rīcību sūdzēties jebkurā laikā, kamēr vien iestāde attiecīgo pienākumu nav izpildījusi vai situāciju mainījusi.[footnoteRef:9] Dienests 2021. gada maijā aktualizēja kadastra datus, līdz ar to izpildīja Senāta tiesu praksē noteikto pienākumu, līdz ar to secināms, ka kadastra subjektiem vairs nav iespējams sūdzēties par attiecīgo faktisko rīcību. Savukārt, attiecībā uz Dienesta veiktās faktiskās rīcības – bezdarbības prettiesiskuma konstatēšanu, ir piemērojams viena gada termiņš no uzzināšanas brīža. Saskaņā ar Oficiālo publikāciju un tiesiskās informācijas likuma 2. panta otro daļu oficiālā publikācija ir publiski ticama un saistoša. Neviens nevar aizbildināties ar oficiālajā izdevumā publicēto tiesību aktu vai oficiālo paziņojumu nezināšanu. Līdz ar to par iestādes veiktās faktiskās rīcības – bezdarbības uzzināšanas brīdi var uzskatīt 2013. gadu, kad Dienests uz 1. janvāri nepārrēķināja kadastrālās vērtības un attiecīgi nodokļu maksātāji saņēma nekustamā īpašuma nodokļa maksāšanas paziņojumus. Saskaņā ar likuma "Par nekustamā īpašuma nodokli" (redakcijā, kas bija spēkā no 01.01.2013. – 31.12.2013.) 6. panta pirmo daļu pašvaldības par nekustamā īpašuma nodokļa apmēru kārtējam taksācijas gadam paziņo maksātājam vai daudzdzīvokļu mājas apsaimniekotājam līdz tā paša gada 15. februārim, nosūtot maksāšanas paziņojumu viņam vai viņa pilnvarniekam pēc norādītās adreses. Tātad Dienesta faktiskās rīcības apstrīdēšanas termiņš bija līdz 2014. gada 15. februārim. Līdz ar to secināms, ka šobrīd kadastra subjektiem ir zudušas tiesības apstrīdēt Dienesta faktisko rīcību. Gadījumi, kad iestādes bezdarbība ir pēc personas iesnieguma saņemšanas un kad iestādes bezdarbība ir pēc normatīvajā aktā noteiktā pienākuma nepildīšanas, būtu nošķirami, tomēr arī pēdējā gadījumā noilgumu termiņiem vajadzētu būt saistītiem ar uzzināšanas brīdi vai brīdi, kad personai vajadzēja uzzināt par konkrētu rīcību. [8:  Administratīvā procesa likuma komentāri. A un B daļa. Autoru kolektīvs Dr.iur. J. Briedes zinātniskajā redakcijā. - Rīga: Tiesu namu aģentūra, 2013, 910. lpp.]  [9:  Administratīvā procesa likuma komentāri. A un B daļa. Autoru kolektīvs Dr.iur. J. Briedes zinātniskajā redakcijā. - Rīga: Tiesu namu aģentūra, 2013, 911. lpp.] 

Tātad Dienestam apstrīdējuma saņemšanas gadījumā atbilstoši Administratīvā procesa likuma 79. panta trešajai daļai būtu pamats atteikt apstrīdēšanas iesnieguma izskatīšanu pēc būtības, ja iesniedzējs nav lūdzis procesuālā termiņa atjaunošanu. Attiecīgi Dienestam arī nebūtu pamats lemt par vēsturisko kadastrālo vērtību pārrēķināšanu.
[bookmark: _Hlk77677045]1.8. Tomēr jāņem vērā, ka 2021. gada 3. februāra spriedumā administratīvā apgabaltiesa atsevišķi nevērtēja Dienesta 2015. gada 7. septembra un 2016. gada 17. februāra lēmumu tiesiskumu un pieteicējas subjektīvās tiesības pārsūdzēt Dienesta faktisko rīcību 2013. un 2014. gadā, ņemot vērā, ka ar spriedumu Dienestam tiek uzdots veikt kadastrālās vērtības pārrēķinu. Tiesa lietā vērtēja pieteicējas tiesības uz labvēlīgu administratīvo aktu izdošanu – pašvaldību lēmumu par pārmaksātā nekustamā īpašuma nodokļa atmaksu par 2013., 2014. un 2015. taksācijas gadu, kā arī piemēroja likuma "Par nodokļiem un nodevām" 16. panta pirmās daļas 10. punktā noteikto trīs gadu termiņu pieprasīt pārmaksātās nodokļa summas atmaksāšanu vai novirzīšanu kārtējo nodokļu maksājumu segšanai.
Līdz ar to pastāv riski, ka, ja Dienests atteiks skatīt pēc būtības tā faktiskās rīcības apstrīdējumus un lūgumus pārrēķināt vēsturiskās kadastrālas vērtības, tomēr tiks iesniegts pieteikums tiesā par nekustamā īpašuma nodokļa pārrēķinu un vēsturisko kadastrālo vērtību aprēķinu, tiesa var vērtēt vienīgi likuma "Par nodokļiem un nodevām" 16. panta pirmās daļas 10. punktā noteikto trīs gadu termiņu vai 8. punktā noteikto. Tātad tiesā pieteikumu varētu iesniegt par 2021., 2020. un 2019. taksācijas gadu, ņemot vērā 2021. gada maijā veikto kadastra datu aktualizāciju un termiņu skaitot no likumā noteiktā konkrētā nodokļa maksāšanas termiņa vai nepiemērojot termiņa ierobežojumu. Turklāt kadastrālās vērtības tiek izmantotas ne tikai nekustamā īpašuma nodokļa aprēķināšanai, bet arī citu nodokļu un maksājumu aprēķināšanai. Rezultātā, iespējams, Dienestam un pašvaldībām būtu nelabvēlīgs tiesvedības rezultāts, attiecīgi tiktu noteikts pienākums pārrēķināt vēsturisko kadastrālo vērtību un nekustamā īpašuma nodokli, kā rezultātā arī pieteicējiem radīsies tiesības pieprasīt pašvaldībām atmaksājamās summas palielinājuma samaksu.
1.9. Tiesu praksei nevarētu būt atpakaļvērsts spēks, proti, gadījumos, kad tiesa ir noteikusi izmaiņas iestādes tiesību normu piemērošanas praksē, šāda tiesu prakse automātiski nevarētu ar atpakaļvērstu spēku tikt attiecināta uz visām līdz šim pastāvējušajām tiesiskajām situācijām un tās nevarētu tikt pārskatītas, jo rezultātā tiktu būtiski ietekmēta tiesiskā stabilitāte. Administratīvā procesa likuma 79. panta, kurā noteikti administratīvā akta apstrīdēšanas termiņi, mērķis ir nodrošināt tiesiskās noteiktības un drošības principu ievērošanu, ierobežojot administratīvā akta apstrīdēšanu laikā. Ja administratīvais akts termiņā nav apstrīdēts, tas kļūst neapstrīdams, ja vien iestāde pēc iesniedzēja lūguma vai arī pēc savas iniciatīvas neizlemj par termiņa atjaunošanu.[footnoteRef:10] Arī Administratīvā procesa likuma 191. panta pirmās daļas 9.punktā ir noteikts, ka tiesnesis atsakās pieņemt pieteikumu, ja pieteikums iesniegts vairāk nekā trīs gadus pēc administratīvā akta spēkā stāšanās dienas vai trīs gadus pēc dienas, kad pieteicējam kļuvis zināms vai vajadzēja uzzināt par iestādes konkrēto faktisko rīcību. Šajā punktā minētie termiņi nav atjaunojami. [10:  Administratīvā procesa likuma komentāri. A un B daļa. Autoru kolektīvs Dr.iur. J. Briedes zinātniskajā redakcijā. - Rīga: Tiesu namu aģentūra, 2013, 762., 766. lpp.] 

Satversmes tiesa ir norādījusi, ka procesuālie termiņi kalpo tiesiskās stabilitātes nodrošināšanai, un secinājusi, ka termiņa ierobežojuma mērķis ir nodrošināt lietas atrisināšanu saprātīgā laika periodā un nodrošināt otras puses paļāvību, ka konflikta risinājums vēlāk netiks pārskatīts.[footnoteRef:11] Tāpat arī attiecībā uz situāciju, kad normatīvajos aktos nebija noteikts konkrēts termiņš, kurā iespējams apstrīdēt teritorijas plānojumu vai detālplānojumu, Satversmes tiesa norādīja, ka šāda termiņa trūkums varētu nonākt pretrunā ar tiesiskās stabilitātes principu, sevišķi gadījumos, kad vietējās pašvaldības teritorijas plānojums tiek pārsūdzēts ilgu laiku pēc tā pieņemšanas, bet citas personas ir paļāvušās uz tā nemainīgumu un atbilstoši teritorijas plānojumam plānojušas savu rīcību.[footnoteRef:12] [11:  Latvijas Republikas Satversmes tiesas 2002. gada 26. novembra  spriedums lietā Nr. 2002-09-01, secinājumu daļas 1. punkts]  [12:  Latvijas Republikas Satversmes tiesas 2007. gada 26. aprīļa spriedums lietā Nr. 2006-38-03, secinājumu daļas 9.2. punkts.] 

Līdz ar to šādā kontekstā būtu izvērtējams, vai normatīvajos aktos nav nosakāms noilgums vēsturiskās kadastrālās vērtības pārrēķina veikšanai, proti, cik ilgā laikā pēc datu reģistrācijas vai aktualizācijas, vai arī iestādes veiktas bezdarbības, nereģistrējot vai neaktualizējot datus, tai skaitā, nesaņemot nepieciešamos datus no citas iestādes vai saņemot kļūdainus datus, būtu iespējams pārrēķināt vēsturiskās kadastrālas vērtības.
1.10. Par inženierbūves nolietojuma noteikšanu
[bookmark: p-421203][bookmark: p107]Inženierbūves nolietojuma noteikšanu nosaka Ministru kabineta noteikumi Nr. 48. Inženierbūvei nolietojuma procentu nosaka, ņemot vērā šo noteikumu 6. pielikumā norādīto inženierbūvju tipu normatīvo kalpošanas ilgumu un inženierbūves faktisko kalpošanas ilgumu. Iegūto rezultātu noapaļo līdz vienam procentam.
[bookmark: p-421205][bookmark: p109][bookmark: p-421204][bookmark: p108]Ja nav zināms, kad inženierbūve pieņemta ekspluatācijā, vai ir veikta inženierbūves rekonstrukcija vai renovācija, par ekspluatācijā pieņemšanas gadu uzskata:
1) būvatļaujas derīguma termiņa izbeigšanās gadu vai ierosinātās kadastrālās uzmērīšanas gadu, ja tas ir mazāks par būvatļaujas derīguma termiņa izbeigšanās gadu;
2) inženierbūves datu deklarācijā norādīto ekspluatācijas uzsākšanas gadu;
3) citā valsts vai pašvaldības institūcijas izdotā vai inženierbūves turētāja izsniegtā dokumentā, kas apliecina inženierbūves uzbūvēšanas, rekonstrukcijas vai renovācijas gadu, norādīto gadskaitli vai šī dokumenta izdošanas gadu.
[bookmark: p-421206][bookmark: p110]Inženierbūvēm nolietojuma procentu aprēķina, izmantojot šādu formulu:
I = F / N × 100 %, kur
I – inženierbūves nolietojuma procents;
F – inženierbūves faktiskais kalpošanas ilgums;
N – inženierbūves tipa normatīvais kalpošanas ilgums.
Senāts secināja, ka būves nolietojuma procenta aprēķinā izmantojamie elementi ir tādi, kas patiesi raksturo konkrēto objektu, proti, būves tips un lietošanas ilgums, kas savukārt ietver ziņas par laiku, kad būve pieņemta ekspluatācijā, kad veikta būves rekonstrukcija vai renovācija. Šādas ziņas par būvi parasti vislabāk ir zināmas objekta īpašniekam vai tiesiskajam valdītājam. Tādēļ ir loģiski pamatots tiesību normās noteiktais kadastra subjekta pienākums šādu datu izmaiņu gadījumā ierosināt kadastra datu aktualizāciju. Savukārt tiesību normās noteiktais pieņēmums par nolietojuma procentu pēc būtības ir vienīgi fikcija, kas atkarīga no likumdevēja gribas un ieskata par to, kur novelkama robeža, pēc kuras aprēķinātā reālā nolietojuma pakāpe vairs netiek ņemta vērā. Senāts konstatēja, ka tiesību normās ietvertais pieņēmums par nolietojuma procentu nevar tikt uzskatīts par kadastra objektu raksturojošiem datiem.
Tomēr jāņem vērā, ka pieņemtā nolietojuma procents atbilstoši normatīvajos aktos noteiktajam tiek noteikts būves nolietojuma aprēķināšanas brīdī. Ja inženierbūves nolietojuma procents aprēķināts lielāks par 80 %, pieņem, ka inženierbūves nolietojuma procents ir 80 %. Tātad ir jākonstatē, ka nolietojuma procents aprēķināts lielāks par 80 %, tikai tādā gadījumā atbilstoši tiesību normai ir pienākums pieņemt, ka nolietojuma procents ir 80 %.
Arī 2021. gada 3. februāra spriedumā apgabaltiesa ir vērtējusi nolietojuma procenta aprēķinu un konstatējusi, ka lietā nav strīda, ka inženierbūvju ekspluatācijas laiks pārsniedz 30 gadus, kā arī veikusi nolietojuma procenta aprēķinu, pieņemot par atskaites gadu to gadu, kurā Dienestam bija jāveic datu aktualizācija, proti – 2012. gadu, un konstatējot, ka jaunākās strīdus inženierbūves nolietojums pārsniedz 80 %, proti faktiskais nolietojuma procents ir 110.
Ņemot vērā, ka kopš 2012. gada šobrīd ir pagājuši deviņi gadi, Dienesta rīcībā nav aktuālas informācijas, vai pēc 2012. gada inženierbūvēm ir veikta rekonstrukcija vai renovācija un kāds būtu aprēķinātais nolietojums tā noteikšanas brīdī pēc 2012. gada. Līdz ar to, lai gan pieņēmums par nolietojuma procentu nevar tikt uzskatīts par kadastra objektu raksturojošiem datiem, tomēr tas ir cieši saistīts ar aprēķināto nolietojumu, kas ir kadastra objekta raksturojošais dats. Nekustamā īpašuma valsts kadastra likuma 13. panta pirmajā un otrajā daļā ir noteikts kadastra subjekta pienākums ierosināt kadastra datu aktualizāciju, ja uzbūvēta vai nojaukta būve, veikta būves daļas renovācija vai rekonstrukcija – sešu mēnešu laikā pēc būvatļaujas derīguma termiņa izbeigšanās. Līdz ar to, lai veiktu vēsturisko kadastrālo vērtību aprēķinu, būtu nepieciešams konstatēt arī, vai pēc 2012. gada ir notikušas izmaiņas būves faktiskajā stāvoklī un vai kadastra subjekts ir izpildījis savu pienākumu ierosināt datu aktualizāciju, ja šādas izmaiņas ir notikušas. Tomēr pēc deviņiem gadiem Dienestam praktiski nav iespējams konstatēt, vai inženierbūves faktiskais stāvoklis kopš 2012. gada nav mainījies, tāpat nav skaidrs, kāda procesa ietvaros to varētu konstatēt. Arī ņemot vērā minēto, nebūtu pamats pārrēķināt vēsturiskās kadastrālas vērtības, jo dati par nolietojumu kopš 2012. gada varētu būt mainījušies.
[bookmark: _Hlk85120863]1.11. Ņemot vērā visus iepriekš minētos argumentus, risinājums, Dienestam saņemot kadastra subjekta iesniegumu par vēsturiskās kadastrālas vērtības pārrēķinu un Dienesta faktiskās rīcības atzīšanu par prettiesisku, ir atteikt skatīt iesniegumu pēc būtības atbilstoši Administratīvā procesa likuma 79. panta trešajai daļai. Savukārt, ja iesniegumā lūgts atjaunot procesuālo termiņu, izskatīt lūgumu par procesuālā termiņa atjaunošanu un pieņemt attiecīgu lēmumu. Plānotais problēmas risinājuma variants nodrošina tiesiskuma principa ievērošanu.
[bookmark: p-421207][bookmark: p111]2. Par 352 inženierbūvēm, kurām nolietojuma datu aktualizācija (apsekošana) veikta līdz 2012. gada 25. janvārim un kurām Kadastra informācijas sistēmā ir reģistrēts nolietojums, kas ir lielāks par 80 %, nolietojuma datu aktualizācija uz zemāku nolietojumu nebūtu veicama līdz brīdim, kad tiks veiktas izmaiņas normatīvajos aktos, atrisinot šo jautājumu.
2.1. Kaut arī uz šādām inženierbūvēm būtu attiecināmas Senāta spriedumos iekļautās atziņas un tām dati par nolietojumu būtu jāaktualizē uz 80 % (uz zemāku nolietojumu), jāņem vērā, ka šādos gadījumos datu aktualizācija kadastra subjektiem turpmāk, iespējams, radītu nelabvēlīgas sekas (samazinātā nolietojuma dēļ skaitliski palielinātos inženierbūvju nolietojuma korekcijas koeficients un attiecīgi tām tiktu aprēķināta augstāka kadastrālā vērtība, kas nekustāmā īpašuma nodokļu administrēšanas vajadzībām tiktu piemērota no 2022. gada) salīdzinājumā ar esošo situāciju. Tipiskā situācijā izmaiņas prognozējamas tādas, ka tagad inženierbūvei aprēķinātā kadastrālā vērtība ir "0", bet pēc datu aktualizācijas vērtība tiktu aprēķināta, jo nolietojuma izmaiņu dēļ mainītos Ministru kabineta 2006. gada 18. aprīļa noteikumu Nr. 305 "Kadastrālās vērtēšanas noteikumi" 9. pielikumā noteiktais korekcijas koeficients no "0" uz "0,1". Tāpat jāņem vērā, ka pie šādas situācijas pašvaldības varētu prasīt arī vēsturisko kadastrālo vērtību aprēķinus Dienestam, lai veiktu nodokļu pārrēķinus par iepriekšējiem gadiem un tādā gadījumā kadastra subjektam varētu tikt radītas nelabvēlīgas sekas ne tikai uz priekšu, bet arī atpakaļ vērstas. Tāpat faktiskie apstākļi atšķiras no konkrēto administratīvo tiesvedību faktiskajiem apstākļiem, jo šajā gadījumā būtu runa par nolietojuma procentu samazināšanu, nevis palielināšanu iepretī vēsturiski faktiski konstatētajam nolietojumam, kā rezultātā pieņemams, ka kadastra subjektam rastos negatīvas sekas, proti, kadastrālās vērtības pieaugums un attiecīgi aprēķināto nekustamā īpašuma nodokļa maksājuma palielinājums vismaz attiecībā uz tām inženierbūvēm, kuras apliekamas ar nekustamā īpašuma nodokli. Turklāt nav zināms, kādi būtu bijuši Senāta apsvērumi pie konkrētiem atšķirīgiem faktiskajiem un tiesiskajiem apstākļiem.
2.2. Jāņem vērā, ka normatīvajos aktos šobrīd nav noteikts tiešā veidā regulējums par Dienesta tiesībām vai pienākumu šādos gadījumos aktualizēt kadastra datus par nolietojumu, to samazinot, neskatoties uz faktisko situāciju. Administratīvā procesa likuma 11. pantā noteikts likuma atrunas princips, kas paredz, ka privātpersonai nelabvēlīgu administratīvo aktu izdot vai faktisku rīcību veikt iestāde var uz Satversmes, likuma, kā arī uz starptautisko tiesību normas pamata. Ministru kabineta noteikumi vai pašvaldību saistošie noteikumi var būt par pamatu šādam administratīvajam aktam vai faktiskai rīcībai tikai tad, ja Satversmē, likumā vai starptautisko tiesību normā tieši vai netieši ir ietverts pilnvarojums Ministru kabinetam, izdodot noteikumus, vai pašvaldībām, izdodot saistošos noteikumus, tajos paredzēt šādus administratīvos aktus vai faktisko rīcību. Ja Satversme, likums vai starptautisko tiesību norma ir pilnvarojusi Ministru kabinetu, tad Ministru kabinets savukārt ar noteikumiem var pilnvarot pašvaldības.
2.3. Tāpat Dienests, veicot datu aktualizāciju, šobrīd nevarētu konstatēt, vai nolietojuma procents atbilstoši šā brīža situācijai būtu aprēķināms lielāks par 80 %, jo Dienesta rīcībā var nebūt aktuālā informācija par inženierbūvēm pēc noteiktā nolietojuma aprēķināšanas brīža. Konkrētajos gadījumos dati ir aktualizēti vēl pirms 2012. gada.
2.4. Pastāv risks, ka, ja Dienests šobrīd aktualizēs nolietojuma datus bez ārējā normatīvajā aktā noteikta regulējuma, šāda Dienesta rīcība tiks apstrīdēta un pārsūdzēta, un Dienests var tikt iesaistīts jaunās tiesvedībās, kuru ietvaros tiktu vērtēti arī iepriekš minētie jautājumi un, ja tiesvedības rezultātā Dienesta rīcība, aktualizējot datus, tiks atzīta par prettiesisku, tad kadastra subjektiem būs tiesības prasīt nekustamā īpašuma nodokļu pārrēķinu un atmaksājamās summas palielinājuma samaksu.
Lai minēto risku izslēgtu, būtu nepieciešams jautājumu par pieņemtā nolietojuma datu aktualizāciju un tās nosacījumus noteikt Ministru kabineta noteikumos Nr. 48 un datus aktualizēt līdz 2022. gada 1. jūnijam, datu aktualizācijai nenosakot atpakaļvērstu spēku, proti, izmaiņas kadastrālajā vērtībā tādā gadījumā attiektos tikai uz 2023. taksācijas gadu. Līdz ar to šajos gadījumos nebūtu pamats veikt vēsturisko kadastrālo vērtību pārrēķinu.
[bookmark: piel2]

